PLANB ทุ่ม 3 พันล้าน! ยกล็อตธุรกิจสื่อ AQUA พ่วงเปิดทางถือหุ้นผ่านพีพี 2% ภายในมี.ค.นี้
PLANB ทุ่มเงิน 3 พันล้าน! ยกล็อตธุรกิจสื่อ AQUA พร้อมเปิดทางให้ถือหุ้นผ่าน “พีพี” สัดส่วน 2% ภายใน มี.ค.นี้
PLANB ทุ่มเงิน 3 พันล้าน! ยกล็อตธุรกิจสื่อ AQUA พร้อมเปิดทางถือหุ้นผ่าน “พีพี” สัดส่วน 2% ภายใน มี.ค.นี้
26 ม.ค. 2565

บริษัท แพลน บี มีเดีย จำกัด (มหาชน) หรือ PLANB เปิดเผยว่า ที่ประชุมคณะกรรมการของบริษัท ครั้งที่ 1/2565 ซึ่งประชุมเมื่อวันที่ 25 มกราคม 2565 มีมติอนุมัติการเข้าลงทุนใน บริษัท อควา แอด จำกัด (มหาชน) (AA) และบริษัท บอร์ดเวย์มีเดีย จำกัด (BWM) ซึ่งประกอบธุรกิจสื่อโฆษณานอกที่อยู่อาศัย (Out of Home Media) โดยบริษัทและ/หรือบริษัทย่อยของบริษัท โดยการเข้าซื้อหุ้นทั้งหมดใน AA และ BWM จาก บริษัท อควา คอร์เปอเรชั่น จำกัด (มหาชน) หรือ AQUA และผู้ถือหุ้นปัจจุบันของ AA และ BWM1
โดยมีราคาซื้อขายทั้งสิ้นประมาณ 2,882 ล้านบาท ซึ่งประกอบด้วย ราคาซื้อขายเงินสด 2,532 ล้านบาท, เงินทุนหมุนเวียนสุทธิ (Net Working Capital) ของกิจการ ประมาณ 110-130 ล้านบาท และสิทธิในการให้ใช้สื่อโฆษณาของบริษัทแก่ AQUA เป็นระยะเวลา 10 ปีนับจากวันที่มีการโอน กรรมสิทธิ์ในหุ้นที่ซื้อขายมูลค่า 220 ล้านบาท
ทั้งนี้บริษัทคาดว่าบริษัทจะเข้าทำสัญญาซื้อขายหุ้นกับ AQUA ภายในเดือนมกราคม 2565 และคาดว่าจะดำเนินการซื้อขายหุ้นเสร็จสิ้นภายในเดือนมีนาคม 2565 โดยภายหลังจากการโอนกรรมสิทธิ์ในหุ้นที่ซื้อขาย AA และ BWM จะมีสถานะเป็นบริษัทย่อยของบริษัท
 
ด้านนายฉาย บุนนาค รักษาการกรรมการผู้จัดการใหญ่ AQUA เปิดเผยว่า บริษัทเตรียมเข้าลงทุนในธุรกิจใหม่ที่เกี่ยวข้องกับนวัตกรรม ซึ่งเป็นธุรกิจที่ต้องขอใบอนุญาตจากภาครัฐ โดยมองว่าจะเป็นธุรกิจที่เข้ามาสนับสนุนการเติบโตของบริษัทในระยะต่อไป ซึ่งบริษัทมีความมุ่งมั่นในการผลักดันธุรกิจดังกล่าวเพื่อสร้างการเติบโตของกำไรให้กับ AQUA ในอนาคต
“รูปแบบการลงทุนนั้นอยู่ระหว่างการศึกษา เป็นไปได้ทั้งการเข้าลงทุนถือหุ้นทั้งหมดหรือการเข้าถือหุ้นบางส่วน คาดว่าจะมีความชัดเบนออกมาในช่วงปลาย ก.พ.65 เรามองว่าการต่อยอดไปสู่ธุรกิจด้านนวัตกรรมจะเข้ามาสนับสนุนการเติบโตของบริษัทมากขึ้นไนอนาคต ธุรกิจนวัตกรรมที่เราจะเข้าลงทุนในครั้งนี้จะไม่ได้เป็นเพียงแค่ยูนิคอร์น แต่จะเป็นพ่อยูนิคอร์น ที่เรามั่นใจในการลงทุนเข้ามาเสริมไนพอร์ตของ AQUA ที่เป็นโฮลดิ้ง” นายฉาย กล่าว
โดยบริษัทจะใช้เงินลงทุนในธุรกิจใหม่ดังกล่าวมาจากเงินบางส่วนที่ได้ขายธุรกิจสื่อนอกบ้านของ 2 บริษัทย่อย ซึ่งประกอบธุรกิจสื่อโฆษณานอกบ้าน (Out of Home Media) ได้แก่ บริษัท อควา แอด (AA)  และบริษัท บอร์ดเวย์ มีเดีย จำกัด (BWM) ให้แก่ PLANB คิดเป็นมูลค่ารวมจำนวน 2,858,652,953 บาท หลังจากนำเงินส่วนหนึ่งไปซื้อหุ้นสามัญเพิ่มทุนของ PLANB จำนวน 84 ล้านหุ้น ราคาหุ้นละ 7.22 บาทต่อหุ้น รวมเป็นเงินจำนวนไม่เกิน 606.48 ล้านบาท
นายฉาย กล่าวอีกว่า ในปี 65 คาดว่ากำไรของ AQUA จะสูงกว่าปีก่อน แม้ว่าบริษัทจะมีการขายธุรกิจสื่อนอกบ้านออกไปให้กับ PLANB แต่ยังมีกำไรเข้าจาก 2 ธุรกิจที่มีอยู่ ซึ่งจะสร้างรายได้ประจำเข้ามาไห้กับบริษัทอย่างต่อเนื่อง ทั้งธุรกิจคลังสินค้าให้เช่า และธุรกิจพลังงาน ที่ยังมีส่วนแบ่งกำไรที่ดีอย่างสม่ำเสมอ และยังมีการขายบริษัทลูกของธุรกิจพลังงานที่สร้างกำไรเข้ามา ประกอบกับยังมีเงินปันผลที่ได้จากการเข้าถือหุ้น PLANB สัดส่วน 1.96% เข้ามาเสริมในปีนี้ด้วย
สำหรับธุรกิจคลังสินค้าให้เช่าปัจจุบันมีพื้นที่เช่ารวม 130,000 ตารางเมตร อัตราการเช่า 98% และปัจจุบันอยู่ระหว่างการเจรจากับยูนิลิเวอร์ ซึ่งเป็นผู้เช่าเดิมที่สนใจเช่าพื้นที่เพิ่มเติม โดยที่ธุรกิจคลังสินค้าให้เช่ายังคงเป็นธุรกิจหลักที่สร้างกำไรเข้ามาให้กับบริษัทราว 200 ล้านบาท/ปี
ส่วนธุรกิจพลังงานยังคงมีกำไรเข้ามาต่อเนื่องเช่นเดียวกัน หลังจากโรงไฟฟ้าที่บริษัทเข้าลงทุนมีการขายไฟได้ต่อเนื่อง ซึ่งปัจจุบันมีกำลังการผลิตตามสัดส่วนการถือหุ้นอยู่ราว 160 เมกะวัตต์ และอยู่ระหว่างการพิจารณาเข้าลงทุนเพิ่มในโครงการพลังงานลมในเวียดนามกับพันธมิตรอีก 1 โครงการ แต่ขึ้นกับการตัดสินใจลงทุนของพันธมิตร
ทั้งนี้ หลังจากการลงทุนด้านธุรกิจนวัตกรรมมีความชัดเจนแล้ว บริษัทก็ไม่ได้มีการปิดโอกาสที่จะลงทุนในธุรกิจอื่นเพิ่มเติม โดยขึ้นกับโอกาสและความน่าสนใจในการลงทุนที่จะเข้ามาเสริมการเติบโตให้กับ AQUA และยืนยันว่าไม่มีแผนขายธุรกิจที่มีอยู่ทั้งธุรกิจคลังสินค้าให้เช่าและธุรกิจพลังงาน เพราะยังเป็นธุรกิจที่สร้างกำไรให้กับบริษัทอย่างต่อเนื่อง ส่วนในเรื่องการจ่ายปันผลพิเศษให้กับผู้ถือหุ้นนั้นบริษัทยังอยู่ระหว่างการพิจารณา
นายฉาย กล่าวถึงการขายธุรกิจสื่อนอกบ้านให้กับ PLANB และการเข้าไปถือหุ้นใน PLANB สัดส่วน 1.96% ว่า ถือเป็นการร่วมมือกันทางธุรกิจที่สร้างความแข็งแกร่งให้กับวงการสื่อโฆษณานอกบ้าน ซึ่ง PLANB ถือว่ามีความเชี่ยวชาญในอุตสาหกรรมสื่อโฆษณา และลดการแข่งขันในอุตสาหกรรมสื่อโฆษณานอกบ้าน ทำให้ธุรกิจสื่อโฆษณานอกบ้านมีความแข็งแกร่งมากขึ้นซึ่งบริษัทมีความยินดีในการสนับสนุน แต่ในเรื่องของการเข้าไปถือหุ้น PLANB เพิ่มเติมนั้น หากมีโอกาสที่ดีเข้ามาก็มีความเป็นไปได้